જે દેશમાં ક્રિકેટ એક પૂજા અને સચિન તેંડુલકરને તેના ભગવાન હોય તો એ વાત સમજવી સહેલી છે કે ભારતના લોકોના દિલ અને દિમાગ પર ક્રિકેટ કઈ હદે છવાયેલું છે. જૉર્જ અબ્રાહમ પણ ક્રિકેટના આ જાદુથી બાકાત નહોતા રહી શક્યા, પરંતુ તેમના પર છવાયેલો આ જાદુ પોતાના માટે નહીં પરંતુ દ્રષ્ટિહીન લોકો માટે હતો. એવા દ્રષ્ટિહીન લોકો જેઓ ક્રિકેટને એટલું જ પસંદ કરતા હતા જેટલું અન્ય લોકો. જૉર્જ જ્યારે દહેરાદૂનમાં દ્રષ્ટિહીન સ્કૂલના ગેસ્ટ હાઉસમાં રોકાયા હતા ત્યારે તેમને આ વાતનો એહસાસ થયો હતો. ત્યાં તેમણે જોયું કે, બાળકો સવારે ઊઠતાંની સાથે જ ક્રિકેટ રમવાનું શરૂ કરી દેતા અને સ્કૂલથી પાછા આવીને, જમ્યા પછી ફરીથી ક્રિકેટ રમવામાં લાગી જતા.